
Tiszavasvári Város Önkormányzata

Képviselő-testületének

189/2026. (VI.25.) Kt. számú 

határozata

Az üdülőtelepen lévő tiszavasvári 5897/8 helyrajzi számú önkormányzati ingatlan értékesítéséről
Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107.§-ban foglalt hatáskörében eljárva az alábbi határozatot hozza:

1. A Képviselő-testület az üdülőtelepen lévő tiszavasvári 5897/8 helyrajzi számú, 269 m2 nagyságú, „beépítetlen terület” megnevezésű, valóságban a Tiszavasvári, Hableány u. 76. sz. alatti ingatlan értékesítésére vonatkozó, 2026. június 24-én megtartott nyilvános licittárgyalás eredményét megállapítja, mely szerint a licittárgyaláson érvényes pályázatot benyújtó

 
1.1. PINTYE és PINTYE Építőipari, Szolgáltató és Kereskedelmi Bt. 4552 Napkor, Ilona u. 16. sz. alatti pályázó adta a legmagasabb árat, 1.339.780 Ft + 27% ÁFA.

 
1.2. Pristyákné Szarka Emese 4400 Nyíregyháza, Folyóka u. 20/A. sz. alatti pályázó adta, a második legmagasabb árat 1.314.780 Ft + 27% ÁFA.

2. A Képviselő-testület a licittárgyaláson legmagasabb árat ajánló PINTYE és PINTYE Építőipari, Szolgáltató és Kereskedelmi Bt. 4552 Napkor, Ilona u. 16. sz. alatti pályázóval köt szerződést.

2.1.
Amennyiben a szerződés megkötésére a licittárgyalás eredményének megállapításáról szóló képviselő-testületi döntést követő 30 napon belül nem kerül sor a pályázó hibájából, úgy a második legmagasabb licitet ajánló pályázó részére kell a szerződési ajánlatot megküldeni. 
2.2.
Amennyiben ezen pályázóval sem jön létre érvényes szerződés az ajánlattól számított 30 napon belül, akkor az ingatlan hasznosításáról ismét dönt a Képviselő-testület.
3. Az értékesítendő ingatlan mély fekvésű területen található, nincs feltöltve, közművesítve, földmérő által kimérve, a szennyvízcsatornára történő csatlakozás lehetősége nincs biztosítva. Az ingatlan feltöltése, földmérő által történő kimérése, közművesítése a vevő feladata, illetve ezen költségek a vevőt terhelik.

Az ingatlant Tiszavasvári Város Önkormányzata 4 éves beépítési kötelezettség és ennek biztosítására elidegenítési tilalom, valamint visszavásárlási jog bejegyzésével értékesíti.

4. Felkéri a Polgármestert, hogy 

4.1. tájékoztassa a pályázókat a Képviselő-testület döntéséről.

4.2. a PINTYE és PINTYE Építőipari, Szolgáltató és Kereskedelmi Bt. pályázóval kötendő adásvételi szerződés tervezetet terjessze a Képviselő-testület elé.

Határidő: azonnal, esedékességkor


          Felelős: Balázsi Csilla polgármester

dr. Kovács János

polgármester 
jegyző

